CELEX: 
Language: lv
Date: 2019-10-10 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz noteikumiem, kas reglamentē konkrētu oficiālo kontroļu veikšanu koksnes iepakojamam materiālam, konkrētu sūtījumu paziņošanu un pasākumiem, kas jāveic neatbilstību gadījumā, papildina Eiropas Parlamenta un Padomes Regulu (ES) 2017/625

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) 2017/625 par oficiālajām kontrolēm (OKR) iedibina tiesisko regulējumu oficiālajām kontrolēm un citām oficiālajām darbībām, kuras veic, lai pārbaudītu, vai Savienības lauksaimniecības un pārtikas aprites tiesību akti tiek piemēroti pareizi. Tas aptver tiem dzīvniekiem un precēm veiktās oficiālās kontroles, kuri Savienībā tiek ievesti no trešām valstīm.
            
            
               Šis Komisijas deleģētās regulas projekts izstrādāts, lai iedibinātu oficiālās kontroles attiecībā uz Savienībā ievestu koksnes iepakojamo materiālu neatkarīgi no tā, vai to faktiski izmanto preču pārvadāšanā.
            
            
               Šajā sakarā šis Komisijas deleģētās regulas projekts kompetentajām iestādēm nosaka par pienākumu izstrādāt uz riska novērtējumu balstītu monitoringa plānu, ņemot vērā plašo nacionālā un Savienības līmenī pieejamās informācijas avotu klāstu.
            
            
               Lai organizētu oficiālās kontroles un izvairītos no nevajadzīga sloga uzņēmējiem, kompetentās iestādes var pieprasīt operatoriem veikt iepriekšēju paziņošanu par sūtījumiem, kas, balstoties uz monitoringa plānu, atlasīti oficiālai kontrolei.
            
            
               Pēc oficiālo kontroļu pabeigšanas kompetentajai iestādei to rezultāti jāreģistrē sistēmā, kas saskaņā ar Regulu (ES) 2017/625 izveidota informācijas pārvaldībai oficiālo kontroļu vajadzībām, šādi nodrošinot tādas būtiskas informācijas vākšanu Savienības līmenī, kas ir derīga par pamatu iespējamām turpmākām darbībām, kuras varētu veikt, lai Savienības teritoriju aizsargātu pret Savienības karantīnas organismu izplatīšanos.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Par vairākiem jautājumiem tika pieprasīts Komisijas ekspertu grupas “Oficiālās kontroles” (E00911) atzinums, un ar attiecīgajām ieinteresētajām personām notikušas vairākas sanāksmes.
            
            
               Neoficiālās apspriedes palīdzēja sagatavot projektu, saistībā ar kuru strīdīgu jautājumu nebija.
            
            
               3.DELEĢĒTĀ AKTA JURIDISKIE ASPEKTI
            
            
               Komisijas deleģētās regulas projekts ir balstīts uz Regulu (ES) 2017/625 un jo īpaši tās 45. panta 4. punktu un 77. panta 1. punkta d) apakšpunktu.
            
            
               KOMISIJAS DELEĢĒTĀ REGULA (ES) …/..
            
            
               (10.10.2019),
            
            
               ar ko attiecībā uz noteikumiem, kas reglamentē konkrētu oficiālo kontroļu veikšanu koksnes iepakojamam materiālam, konkrētu sūtījumu paziņošanu un pasākumiem, kas jāveic neatbilstību gadījumā, papildina Eiropas Parlamenta un Padomes Regulu (ES) 2017/625
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regulu)
                  1
               , un jo īpaši tās 45. panta 4. punktu un 77. panta 1. punkta d) apakšpunktu,
            
            
               tā kā:
            
         
         
            
               (1)Eiropas Parlamenta un Padomes Regula (ES) 2017/625 cita starpā iedibina tiesisko regulējumu attiecībā uz oficiālajām kontrolēm un citām oficiālām darbībām, kuras veic, lai pārbaudītu, vai Savienības teritorijā no trešām valstīm ievesti dzīvnieki un preces atbilst Savienības tiesību aktiem, un aizsargātu cilvēka, dzīvnieku un augu veselību, dzīvnieku labturību un — attiecībā uz ĢMO un augu aizsardzības līdzekļiem — arī vidi.
            
            
               (2)Koksnes iepakojamais materiāls, kas var tikt izmantots jebkāda veida priekšmetu iepakošanai, ir zināms kā augiem kaitīgo organismu ievešanas un izplatīšanās avots. Tādu veidu koksnes iepakojamais materiāls, ar kura starpniecību varētu ievazāt kaitīgus organismus un kurš rada augiem kaitīgu organismu izplatīšanās risku Savienībā, ietver, piemēram (saraksts nav izsmeļošs), iepakojuma lādes, kastes, redeļkastes, kabeļspoles un spoles/ruļļus, paletes, kastu paliktņus un citas kravu plātnes, paliktņu apmales un kravas stiprinājumus, neatkarīgi no tā, vai tos faktiski izmanto jebkāda veida priekšmetu pārvadāšanai. Koksnes iepakojamā materiāla daudzumi, kas Savienības teritorijā nonāk ar transportlīdzekļiem, ir vērā ņemami. 
            
            
               (3)Eiropas Parlamenta un Padomes Regulas (ES) 2016/2031
                  2
                 43. un 96. pantā paredzēti īpaši importa nosacījumi koksnes iepakojamā materiāla ievešanai Savienības teritorijā. Regulas (ES) 2017/625 77. panta 1. punkta d) apakšpunkts paredz Komisijai pilnvaras pieņemt noteikumus attiecībā uz tādām konkrētām oficiālajām kontrolēm, kas būtu jāveic, lai verificētu koksnes iepakojamā materiāla atbilstību šīm prasībām, un kas veicamas Regulas (ES) 2017/625 44. panta 3. punktā noteiktajās vietās, kā arī attiecībā uz pasākumiem, kas piemērojami neatbilstību gadījumos. 
            
            
               (4)Lai nodrošinātu, ka Savienības teritorijā ievestā koksnes iepakojamā materiāla kontrolpārbaudes tiek veiktas rezultatīvi, un lai izvairītos no riska ievest vai izplatīt augiem kaitīgus organismus, būtu jāpieņem noteikumi, ar ko attiecībā uz konkrētu oficiālo kontroļu veikšanu koksnes iepakojamam materiālam un pasākumiem, kas būtu jāveic neatbilstību gadījumos, papildina Regulas (ES) 2017/625 noteikumus.
            
            
               (5)Īpašie koksnes iepakojamā materiāla importa nosacījumi, kas izklāstīti Regulas (ES) 2016/2031 43. panta 1. punktā, neattiecas uz materiālu, kam piemēro izņēmumus, kuri paredzēti Fitosanitāro pasākumu starptautiskajā standartā Nr. 15 “Starptautiskajā tirdzniecībā izmantotā koksnes iepakojamā materiāla reglamentācija” (ISPM15). Tāpēc šādam materiālam vajadzētu būt ārpus šīs regulas darbības jomas.
            
            
               (6)Lai identificētu sūtījumus, kuri satur koksnes iepakojamo materiālu, kas varētu radīt visaugstāko fitosanitāro risku Savienības teritorijā un kam attiecīgi būtu jāpiemēro konkrētas oficiālās kontroles, dalībvalstu kompetentajām iestādēm, izmantojot uz risku balstītu pieeju, būtu jāizveido monitoringa plāns.
            
            
               (7)Saskaņā ar minēto monitoringa plānu kompetentajām iestādēm būtu jāatlasa koksnes iepakojamā materiāla sūtījumi, kam piemērot konkrētās oficiālās kontroles. Turklāt vajadzētu paredzēt iespēju, ka kompetentās iestādes, ja tas nepieciešams konkrēto oficiālo kontroļu veikšanai, var pieprasīt muitas iestādēm atlasītus koksnes iepakojamo materiālu saturošus sūtījumus aizturēt, kamēr konkrētās oficiālās kontroles tiek pabeigtas.
            
            
               (8)Koksnes iepakojamais materiāls nav iekļauts Regulas (ES) 2017/625 47. panta 1. punkta c) apakšpunktā minētajos preču sarakstos, uz ko attiecas oficiālās kontroles robežkontroles punktos.
            
            
               (9)Ar Regulas (ES) 2017/625 45. panta 4. punktu Komisija ir pilnvarota precizēt, kādos gadījumus un ar kādiem nosacījumiem kompetentās iestādes var pieprasīt, lai operatori paziņotu par kādu konkrētu, kontrolēm robežkontroles punktos nepakļautu preču pienākšanu.
            
            
               (10)Lai kompetentās iestādes varētu sekmīgi plānot un veikt konkrētas oficiālās kontroles attiecībā uz koksnes iepakojamo materiālu, tām vajadzētu būt iespējai pieprasīt operatoriem pietiekami ilgu laiku iepriekš informēt kompetentās iestādes par koksnes iepakojamo materiālu saturošu sūtījumu pienākšanu.
            
            
               (11)Tādēļ ar šo regulu kompetentajām iestādēm būtu jāparedz iespēja pieprasīt, lai operatori tām iepriekš paziņotu par minēto sūtījumu pienākšanu, kā arī jānosaka noteikumi par konkrētām oficiālajām kontrolēm, ko veic attiecībā uz koksnes iepakojamo materiālu saturošiem sūtījumiem. Šādai paziņošanai var izmantot informācijas pārvaldības sistēmu oficiālo kontroļu vajadzībām (IMSOC), kuru saskaņā ar Regulas (ES) 2017/625 131. panta 1. punktu izveidojusi un pārvalda Komisija. Kompetentās iestādes var pieprasīt, lai par sūtījumu atbildīgie operatori, izmantojot vai nu IMSOC, vai esošās nacionālās informācijas sistēmas, vai ar kādiem citiem saziņas līdzekļiem, kuru izmantošanai kompetentā iestāde ir piekritusi, pirms sūtījuma pienākšanas savlaicīgi (kompetento iestāžu noteiktā termiņā) paziņo par tā pienākšanu Savienības teritorijā.
            
            
               (12)Lai veiktu konkrēto oficiālo kontroļu rezultātu uzskaiti IMSOC, būtu jāizmanto Regulas (ES) 2017/625 56. pantā minētais vienotais sanitārais ievešanas dokuments (VSID). Oficiālo kontroļu rezultātu uzskaite nodrošinās pārskatu par situāciju, kāda ir saistībā ar konkrētām dalībvalstīs veiktām koksnes iepakojamā materiāla oficiālajām kontrolēm, un uz tās pamata tiks izstrādāti turpmāki pasākumi Savienības teritorijas aizsardzībai pret augiem kaitīgo organismu izplatīšanos.
            
            
               (13)Šīs regulas noteikumi būtu jāpiemēro, neskarot attiecīgos Eiropas Parlamenta un Padomes Regulas (ES) Nr. 952/2013
                  3
                noteikumus. 
            
            
               (14)Ja kompetentā iestāde neatbilstīgu koksnes iepakojamo materiālu nolemj pārsūtīt uz galamērķi ārpus Savienības saskaņā ar Regulas (ES) 2017/625 66. panta 3. punkta pirmās daļas b) apakšpunktu, tad, lai izvairītos no riska ievest Savienībā kaitīgos organismus vai to izplatīšanās riska, neatbilstīgajam koksnes iepakojamajam materiālam jāpaliek oficiālā muitas iestāžu uzraudzībā, kamēr tas tiek izvests no Savienības teritorijas.  
            
            
               (15)Ja neatbilstīgu koksnes iepakojamo materiālu konstatē vai nu fizisko kontrolpārbaužu laikā vietā, no kuras sūtījumu laiž brīvā apgrozībā Savienībā, vai galamērķa vietā, šādu materiālu paaugstināta karantīnas organismu izplatīšanās Savienībā riska dēļ, kuru nevar novērst ar citiem mazāk iedarbīgiem līdzekļiem, nekavējoties iznīcina.
            
            
               (16)Regulu (ES) 2017/625 piemēro no 2019. gada 14. decembra. Attiecīgi arī šajā regulā paredzētie noteikumi būtu jāpiemēro no minētās dienas,
            
            
               IR PIEŅĒMUSI ŠO REGULU.
            
            
               1. pants
               Priekšmets un piemērošanas joma
            
            
               1.Šī regula nosaka noteikumus par konkrētu oficiālo kontroļu veikšanu tādam koksnes iepakojamam materiālam vai koksnes izstrādājumiem (izņemot papīra izstrādājumus), kas paredzēti Savienības teritorijā ievestu preču atbalstam, aizsardzībai vai pārvietošanai neatkarīgi no tā, vai tos faktiski izmanto jebkāda veida objektu pārvadāšanā (“koksnes iepakojamais materiāls”), kā arī pasākumus, ko piemēro neatbilstību gadījumā.
            
            
               2.Šī regula arī nosaka, kuros gadījumos un ar kādiem nosacījumiem kompetentās iestādes var pieprasīt operatoriem paziņot par tādu konkrētu sūtījumu ievešanu Savienības teritorijā, kuros ir koksnes iepakojamais materiāls.
            
         
         
            
               3.Šī regula neattiecas uz koksnes iepakojamo materiālu, uz kuru Regulas (ES) 2016/2031 43. panta 1. punkta otrajā daļā ir atsauce saistībā ar izņēmumiem, ko paredz Fitosanitāro pasākumu starptautiskais standarts Nr. 15 “Starptautiskajā tirdzniecībā izmantotā koksnes iepakojamā materiāla reglamentācija” (ISPM15).
            
            
               2. pants
               Monitoringa plāns
            
            
               Kompetentās iestādes, pamatojoties uz riska analīzi, izstrādā koksnes iepakojamā materiāla monitoringa plānu, ņemot vērā vismaz šādus apsvērumus:
            
            
               a)tādu konkrētu oficiālo kontroļu, ko iepriekšējos gados attiecībā uz koksnes iepakojamo materiālu veikušas kompetentās iestādes, skaitu un rezultātus, vadoties pēc informācijas, kas pieejama oficiālo kontroļu informācijas pārvaldības sistēmā (IMSOC);
            
            
               b)to, vai attiecīgā trešā valsts, eksportētājs vai par sūtījumiem atbildīgais operators līdz šim ir ievērojuši Regulas (ES) 2016/2031 noteikumus un jo īpaši tās 43. panta 1. punktu un 96. panta 1. punkta pirmās daļas a) apakšpunktu; 
            
            
               c)(ja pieejama) informāciju no muitas iestādēm un citiem informācijas avotiem par tādu Savienībā ievestu sūtījumu skaitu, kuri satur koksnes iepakojamo materiālu, un šādu sūtījumu izcelsmes valsti.
            
            
               3. pants
               Sūtījumu paziņošana
            
            
               Kompetentās iestādes var pieprasīt, lai par sūtījumu atbildīgie operatori, izmantojot vai nu IMSOC, vai esošās nacionālās informācijas sistēmas, vai ar kādiem citiem saziņas līdzekļiem, kuru izmantošanai kompetentā iestāde ir piekritusi, pirms sūtījuma pienākšanas savlaicīgi (kompetento iestāžu noteiktā termiņā) paziņo, ka Savienības teritorijā tiks ievesti sūtījumi, kuri satur koksnes iepakojamo materiālu. 
            
            
               4. pants
               Konkrētas oficiālās kontroles attiecībā uz koksnes iepakojamo materiālu
            
            
               1.Kompetentās iestādes sūtījumus, kuri satur koksnes iepakojamo materiālu, fizisko kontrolpārbaužu veikšanai atlasa, balstoties uz:
            
            
               a)2. pantā minēto monitoringa plānu, 
            
            
               b)attiecīgā gadījumā — informāciju, kas sniegta 3. pantā minētajos paziņojumos, un
            
            
               c)citu būtisku to rīcībā esošu informāciju.
            
            
               2.Kompetentās iestādes veic saskaņā ar 1. punktu atlasīto sūtījumu fiziskās kontrolpārbaudes, lai verificētu to atbilstību importēšanas prasībām, kas noteiktas Regulas (ES) 2016/2031 43. panta 1. punktā un 96. panta 1. punkta pirmās daļas a) apakšpunktā. 
            
            
               3.Ja kompetentās iestādes uzskata, ka tas nepieciešams fizisko kontrolpārbaužu veikšanai saskaņā ar 2. punktu, tās var prasīt muitas iestādēm uz šo kontrolpārbaužu veikšanas laiku aizturēt atlasītos sūtījumus, kuri satur koksnes iepakojamo materiālu. 
            
            
               4.Uz konkrēto oficiālo kontroļu veikšanas laiku kompetentajām iestādēm tiek nodrošināta piekļuve visam sūtījumam tādā veidā, lai 2. punktā minētās fiziskās kontrolpārbaudes varētu veikt visam sūtījumā esošajam koksnes iepakojamam materiālam.
            
            
               5.Trīs darba dienu laikā no koksnes iepakojamo materiālu saturošā sūtījuma aizturēšanas dienas kompetentā iestāde muitas iestādēm iesniedz aizturētā sūtījuma kontrolpārbaužu rezultātus. 
            
            
               6.Ja fiziskās kontrolpārbaudes trīs darba dienu laikā no koksnes iepakojamo materiālu saturošā sūtījuma aizturēšanas dienas pabeigt nevar, kompetentās iestādes var prasīt, lai muitas iestādes sūtījumu aiztur vēl uz trim darba dienām kontrolpārbaužu pabeigšanai.
            
            
               Šādā situācijā, ja vien tas tehniski ir iespējams, muitas iestādes sūtījumu var atbrīvot ar nosacījumu, ka par sūtījumu atbildīgais operators koksnes iepakojamo materiālu atdala no paša sūtījuma.
            
            
               7.Ja trīs darba dienu laikā no aizturēšanas dienas kompetentās iestādes nav iesniegušas kontrolpārbaužu rezultātus saskaņā ar 5. punktu vai nav pieprasījušas muitas iestādēm pagarināt aizturēšanas termiņu par vēl trim darba dienām saskaņā ar 6. punktu, sūtījumu, kuru muitas iestādes aizturējušās saskaņā ar 3 punktu, atbrīvo. 
            
         
         
            
               5. pants
               Ziņošana par konkrētu oficiālo kontroļu rezultātiem
            
            
               1.Kad konkrētās oficiālās kontroles saskaņā ar 4. pantu ir pabeigtas, kompetentās iestādes rīkojas šādi:
            
            
               a)saskaņā ar Regulas (ES) 2017/625 56. panta 3. punkta b) apakšpunkta i) daļu vienotajā sanitārajā ievešanas dokumentā (VSID) ieraksta konkrēto oficiālo kontroļu rezultātus; 
            
            
               b)attiecībā uz koksnes iepakojamo materiālu veikto konkrēto oficiālo kontroļu rezultātus tieši vai ar esošo nacionālo sistēmu starpniecību iesniedz IMSOC un, 
            
            
               c)konkrēto oficiālo kontroļu rezultātus paziņo operatoram, kas atbildīgs par koksnes iepakojamo materiālu saturošo sūtījumu, un muitas iestādēm.
            
            
               2.Ja operators, kas atbildīgs par koksnes iepakojamo materiālu saturošo sūtījumu, paziņojumu no kompetentajām iestādēm par konkrētu oficiālo kontroļu rezultātiem saņem ar VSID starpniecību, minētais operators VSID numuru norāda kā Regulas (ES) 952/2013 163. pantā prasītā pavaddokumenta numuru jebkurā muitas deklarācijā, kas attiecībā uz šo sūtījumu ir iesniegta muitas iestādēs. 
            
            
               6. pants
               Pasākumi neatbilstību gadījumā
            
            
               1.Kompetentās iestādes saskaņā ar Regulas (ES) 2017/625 66. pantu dod rīkojumu iznīcināt, pārsūtīt vai īpaši apstrādāt tādu koksnes iepakojamo materiālu, kas neatbilst Regulas (ES) 2016/2031 43. panta 1. punkta un 96. panta 1. punkta pirmās daļas a) apakšpunkta prasībām. 
            
            
               Tomēr, ja šādu neatbilstīgu koksnes iepakojamo materiālu konstatē saskaņā ar 4. pantu veikto fizisko kontrolpārbaužu laikā un tas notiek Regulas (ES) 2017/625 44. panta 3. punkta c) un e) apakšpunktā minētajās vietās — vietā, no kuras sūtījumu laiž brīvā apgrozībā Savienībā, vai sūtījuma galamērķa vietā — kompetentās iestādes attiecīgajam operatoram dod rīkojumu koksnes iepakojamo materiālu nekavējoties iznīcināt. Pirms iznīcināšanas un tās laikā ar koksnes iepakojamo materiālu rīkojas tā, lai nepieļautu Savienības karantīnas organismu, kas definēti Regulas (ES) 2016/2031 4. pantā, izplatīšanos.
            
            
               2.Ja kompetentās iestādes par sūtījumu atbildīgajam operatoram izlemj dot rīkojumu neatbilstīgo koksnes iepakojamo materiālu pārsūtīt ārpus Savienības saskaņā ar Regulas (ES) 2017/625 66. panta 3. punkta pirmās daļas b) apakšpunktu, tad, kamēr neatbilstīgais koksnes iepakojamais materiāls netiek izvests no Savienības teritorijas, to saturošais sūtījums paliek oficiālā muitas iestāžu uzraudzībā saskaņā ar atbilstošo muitas procedūru.
            
            
               7. pants
               Stāšanās spēkā un piemērošanas diena
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2019. gada 14. decembra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 10.10.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
               
            
         
         
            
                  
                     (1)
                  
                        OV L 95, 7.4.2017., 1. lpp.
               
               
                  
                     (2)
                  
                        Eiropas Parlamenta un Padomes 2016. gada 26. oktobra Regula (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.). 
               
               
                  
                     (3)
                  
                        Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).